เดินหน้าคัดกรองผู้จำหน่ายจริงตามราคา 80 บาท พร้อมเริ่มจำหน่ายงวดแรก 2 พฤษภาคมนี้
นายลวรณ แสงสนิท ประธานกรรมการสลากกินแบ่งรัฐบาล เปิดเผยความคืบหน้าการแก้ไขปัญหาการจำหน่ายสลากเกินราคา ว่า ภาพรวมของการดำเนินการทั้ง 3 มาตรการ ประกอบด้วย โครงการสลาก 80 ขณะนี้ได้มีการคัดเลือกตัวแทนจำหน่ายในพื้นที่กรุเทพมหานคร ปริมณฑล และภาคกลาง เสร็จสิ้น รวม 151 จุด ซึ่งอยู่ระหว่างการทำสัญญารับสลากไปจำหน่าย เริ่มงวดวันที่ 2 พฤษภาคม 2565 ทำให้ยอดรวมของจุดจำหน่ายโครงการสลาก 80 ขณะนี้มีทั้งหมด 228 ราย (18 จังหวัด) ส่วนผู้สมัครเข้าร่วมโครงการในจังหวัดต่างๆ ภาคอื่นๆ อยู่ระหว่างเร่งดำเนินการคัดเลือกอย่างต่อเนื่องสำหรับการคัดกรองผู้ลงทะเบียนซื้อ-จองล่วงหน้า ทั้งในส่วนของรายเดิม ปี 2558 และที่สมัครใหม่ ปี 2565 เนื่องจากผู้ลงทะเบียนมีจำนวนมาก จึงต้องมีการตรวจสอบข้อมูลอย่างรอบคอบ โดยจะใช้การตรวจสอบการจำหน่ายจริงตามราคาและข้อมูลจากภาครัฐมาประกอบการพิจารณา เพื่อให้การคัดกรองมีความแม่นยำถูกต้อง และได้ผู้ที่ทำอาชีพขายสลากกินแบ่งรัฐบาลตัวจริงในปัจจุบัน ไม่ใช่ผู้ที่นำสลากไปจำหน่ายต่อให้แก่พ่อค้าคนกลาง ทั้งนี้ สำนักงานสลากฯ ได้มีการทดสอบระบบ ให้ผู้ซื้อสลาก Scan QR Code จากผู้จำหน่ายสลาก เพื่อยืนยันว่าเป็นผู้จำหน่ายสลากจริงในราคา 80 บาท ตั้งแต่งวดวันที่ 16 มีนาคม 2565 ถึงงวดวันที่ 16 เมษายน 2565 และจะดำเนินการตรวจสอบการเป็นผู้จำหน่ายสลากจริงด้วยวิธีดังกล่าวอีกอย่างน้อยจำนวน 3 งวด ในภายหลังขณะที่การจำหน่ายสลากผ่านแพลตฟอร์มออนไลน์ อยู่ระหว่างพัฒนาระบบกับหน่วยงานที่เกี่ยวข้อง คาดว่าจะเริ่มดำเนินการได้ในช่วงเดือนมิถุนายนนี้